Tarybos Reglamentas (EB) Nr. 7/2000
1999 m. gruodžio 21 d.
iš dalies keičiantis Tarybos reglamento (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių
EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Reglamentas (EB) Nr. 517/94 [1], ypač jo IIIB ir VI priedai, tam tikriems produktams, kurių kilmės šalys yra Bosnija ir Hercegovina bei Kroatija, nustato metinius kiekybinius apribojimus,
(2) 1999 m. gruodžio 17 d. Tarybos reglamentas (EB) Nr. 6/2000 dėl tvarkos, taikomos produktų, kurių kilmės šalys yra Bosnijos ir Hercegovinos bei Kroatijos Respublikos, importui į Bendriją ir vyno, kurio kilmės šalys yra Buvusioji Jugoslavijos Respublika Makedonija ir Slovėnijos Respublika, importui [2], esamas pasaulines nuolaidas paskirsto atskiroms šalims - Bosnijai ir Hercegovinai bei Kroatijai;
(3) Šį požiūrį taip pat reikėtų taikyti tekstilės gaminiams ir esamus bendrus kiekybinius apribojimus paskirstyti konkrečioms šalims - Bosnijai ir Hercegovinai (30 %) ir Kroatijai (70 %) - pagal prekybos modelius ir faktinį kiekybinių apribojimų panaudojimą per pastaruosius trejus metus (1996-1998), ir todėl reikėtų iš dalies pakeisti Reglamento (EB) Nr. 517/94 IIIB ir VI priedus;
(4) 1999 m. rugsėjo 13 d. Bendrųjų reikalų taryba pasiūlė Komisijai paanalizuoti, kaip būtų galima patobulinti esamas priemones;
(5) Todėl reikėtų padidinti Bosnijos ir Hercegovinos bei Kroatijos kvotas, remiantis kiekvienos kategorijos kvotos augimo dydžiu, kuris yra numatytas Europos ekonominės bendrijos ir Jugoslavijos Federacinės Socialistinės Respublikos susitarimo dėl bendradarbiavimo prekybos tekstilės gaminiais srityje papildomame protokole, sudarytame Sprendimu 90/649/EEB [3];
(6) Tam tikrais atvejais reikėtų leisti importo leidimus išduoti elektroninėmis priemonėmis;
(7) 1999 m. 6 kategorijos Bosnijos ir Hercegovinos ir Kroatijos kvotos turėtų būti padidintos, siekiant priimti tam tikrus nagrinėjamus importo prašymus,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 517/94 IIIB ir VI priedai pakeičiami atitinkamai šio reglamento I ir II priedais.
2 straipsnis
21 straipsnis papildomas šia dalimi:
"4. Suinteresuoto importuotojo prašymu importo leidimai gali būti išduodami elektroniniu būdu. Tokiam importuotojui pateikus tinkamus motyvus ir jei laikomasi šio straipsnio 3 dalies, kompetentinga tos valstybės narės institucija, kuri išdavė importo leidimo originalą, gali elektroniniu būdu išduotą importo leidimą pakeisti popieriniu importo leidimu. Tačiau ta institucija rašytinį importo leidimą išduoda tik užtikrinusi, kad elektroniniu būdu išduotas leidimas yra panaikintas.
Komisija, atsižvelgdama į 25 straipsnio 1, 2 ir 3 dalyse numatytą tvarką, gali imtis priemonių, reikalingų, kad būtų įgyvendinta ši dalis."
3 straipsnis
Siekiant priimti tam tikrus prašymus dėl importo leidimų, pateiktus 1999 m., IIIB priede "Bosnijos ir Hercegovinos bei Kroatijos Respublikos" skyriuje 6 kategorijoje "Kiekis" skaičius "1415" pakeičiamas į "1465".
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Tačiau 1 straipsnis taikomas nuo 2000 m. sausio 1 d., o 2 straipsnis taikomas nuo 1999 m. gruodžio 20 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 21 d.